Hyvinkäällä nuori mies kuoli pudottuaan kerrostalon katolta varhain maanantaina, kertoo Itä-Uudenmaan poliisilaitos.

Poliisin tietojen mukaan vuonna 1994 syntynyt mies oli mennyt kahden seuralaisen kanssa katolle ottamaan aurinkoa. Onnettomuus tapahtui aamulla puoli seitsemän jälkeen Riihimäenkadulla lähellä Hyvinkään asemaa.

Poliisi tiedottaa, että aamupäivällä tekemien puhutusten ja tutkimusten perusteella putoamiseen ei liity rikosta. Kaksi miestä ja nainen olivat kiivenneet kerrostalon katolle tuuletusparvekkeen kautta.

Miehet olivat juoneet alkoholia yön aikana, ja päättäneet sen jälkeen mennä ottamaan aurinkoa. Poliisin mukaan nuorukainen oli tiettävästi hypännyt katon korkeammalta osalta arviolta pari metriä alempana olevalle kattotasolle. Sieltä hän horjahti alas.

Poliisi tutkii tapausta kuolemansyyn selvittämisenä.

Aiemmin tänään poliisi pyysi yleisöltä havaintoja tapahtumien selvittämiseksi.

– Tämä on poikkeuksellista, että kuolemansyyntutkinnasta laitetaan tiedote. Tämä on lähinnä sen takia, että saamme yleisöhavaintoja, kertoi rikoskomisario Markku Lylykangas.